
הכנסת התשע-עשרה
נוסח לא מתוקן

מושב שלישי
<פרוטוקול מס' 376>
מישיבת ועדת הכלכלה
יום שני, כ"ד בחשוון התשע"ה (17 בנובמבר 2014), שעה 14:00
<סדר היום:>
<הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), התשע"ד-2014 (מ/837)
>
נכחו:

<חברי הוועדה:> 
אבישי ברוורמן – היו"ר
<מוזמנים:> 
	ניר ברטל
	–
	מחלקת ביטוח כללי באגף שוק ההון הביטוח והחיסכון, משרד האוצר

	ודיע עואד
	–
	מחלקת ביטוח כללי, משרד האוצר

	עו"ד אורי אפלבוים
	–
	לשכה משפטית, משרד האוצר

	עו"ד תמר קלהורה
	–
	מחלקת ייעוץ וחקיקה אזרחי, משרד המשפטים

	מתן רובינשטיין
	–
	מתמחה במחלקת ייעוץ וחקיקה אזרחי, משרד המשפטים

	רו"ח איתן השחר
	–
	מנכ"ל, קרנית

	אייל אליוביץ'
	–
	חשב, קרנית

	מרב רפאלי
	–
	הרשות הלאומית לבטיחות בדרכים

	ליאור רותם
	–
	דובר ועדת הכלכלה


<ייעוץ משפטי:>
אביטל סומפולינסקי
<מנהלת הוועדה:>
לאה ורון
<קצרנית פרלמנטרית:>
אושרה עצידה
<הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), התשע"ד-2014 (מ/837)
>
<היו"ר אבישי ברוורמן:>
רבותי, הגברת סומפולינסקי, הגברת ורון, נציגי הממשלה, מכובדי כולם, הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), התשע"ד-2014. מי מציג?
<תמר קלהורה:>
אני, עו"ד תמר קלהורה ממשרד המשפטים.
<היו"ר אבישי ברוורמן:>
בבקשה, עו"ד קלהורה. שמך מפעם לפעם התנוסס כאן בדיון הקודם. עכשיו את כאן.
<תמר קלהורה:>
אני גם יודעת למה.

הצעת החוק שבפני הוועדה נועדה להסמיך את מינהלת קרנית, שהיא הדירקטוריון של קרנית אפשר לומר, לאשר לחברי המינהלה שאינם עובדי המדינה או עובדים של גוף מתוקצב, נתמך, או עובד בגוף שמיוצג במינהלה - זאת אומרת, נציגי ציבור למעשה - לקבל גמול עבור השתתפות בישיבות ההנהלה. 
הטעם להצעת החוק הזאת שהיא בנוסח שהוא סטנדרטי שהממונה על השכר מקדם אותו בכל מיני תאגידים סטטוטוריים דוגמת קרנית ואחרים, הוא שיש קושי רב לגייס נציגים מקרב הציבור לכהן כחברי מינהלה, ומזה זמן רב קרנית מתנהלת למעשה בהרכב חסר של המינהלת. כיום חסר נציג ציבור אחד, תקופה ארוכה היו חסרים לנו שניים.

<היו"ר אבישי ברוורמן:>
לכן, זה בא לענות על החסר.

<תמר קלהורה:>
כן. אני רק מוכרחה לומר שיש הרבה עבודה במינהלת קרנית ונציגי הציבור - - -

<היו"ר אבישי ברוורמן:>
ברור, ברור.

<תמר קלהורה:>
לכן, זה מאוד יועיל.

<היו"ר אבישי ברוורמן:>
ממלא את הלקונה. בבקשה, אם כך אנחנו יכולים להתקדם להקראה.

<תמר קלהורה:>
אני אקרא. 

"הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), התשע"ד-2014
הוספת סעיף 13א 1. בחוק פיצויים לנפגעי תאונות דרכים, התשל"ה-1975, אחרי סעיף 13 יבוא – 

"גמול והחזר הוצאות 13א. (א) חבר המינהלה שאינו עובד המדינה, עובד גוף מתוקצב, עובד גוף נתמך או עובד בגוף שאותו הוא מייצג במינהלה, זכאי לקבל מהקרן גמול בעבור השתתפות בישיבות המינהלה, לפי הוראות סעיף קטן (ג), ובלבד שאינו זכאי לקבל ממקור אחר תמורה בעד ההשתתפות. 

(ב) חבר המינהלה שאינו זכאי לגמול לפי הוראות סעיף קטן (א), זכאי לקבל מהקרן החזר הוצאות שהוציא לצורך השתתפות בישיבות המינהלה, לפי הוראות סעיף קטן (ג), ובלבד שאינו זכאי לקבל ממקור אחר החזר הוצאות.

(ג) שר האוצר, בהסכמת שר המשפטים, יקבע כללים ותנאים שלפיהם ישולם גמול והחזר הוצאות לפי סעיף זה לחברי המינהלה ואת שיעוריהם. 

(ד) בסעיף זה, "עובד המדינה", "עובד גוף מתוקצב" ו"עובד גוף נתמך" - כהגדרתם בסעיף 32 לחוק יסודות התקציב, התשמ"ה-1985."
<היו"ר אבישי ברוורמן:>
יפה. יש איזה הערות? אם אין הערות זה נראה לי מובן, הגיוני ומשלים את החסר.

<אביטל סומפולינסקי:>
זה גם נוסח סטנדרטי לחלוטין.

<היו"ר אבישי ברוורמן:>
אם כך, נוסח סטנדרטי. 

אני מעלה את זה להצבעה.

הצבעה
בעד – פה אחד

הצעת חוק פיצויים לנפגעי תאונות דרכים (תיקון מס' 26) (גמול והחזר הוצאות לחבר מינהלה), 
התשע"ד-2014, נתקבלה.
<היו"ר אבישי ברוורמן:>
אני מאשר.

אני מודה לכם, תודה רבה.

<הישיבה ננעלה בשעה 14:20.>
